אישה בת 54 מקליפורניה נעצרה בביתה לאחר שהתגלה כי היא האישה שעומדת מאחורי הסרטון המצמרר שהפך לוויראלי במהלך פסטיבל קואצ'לה. כלי התקשורת מדווחים כי דברה קולוול היא האישה שנראתה במצלמות האבטחה האחוריות של בית עסק מקומי זורקת שקית עם 7 גורי כלבים לפח אשפה.
התקרית התחוללה ביום חמישי האחרון. אתר ה-Dailymail הבריטי מדווח כי הנאשמת זרקה את הכלבלבים בשקית בזמן שהטמפרטורות נמדדו ביותר מ-30 מעלות. כריס מאייר, פקח בשירותים הווטרינריים של מחוז ריברסייד, מדווח כי הגורים היו מתים אלמלא מישהו היה מוצא אותם.
"שומרוני טוב היווה חלק מהותי בהצלת הגורים הללו", סיפר מאייר. "הפעולה שלו הייתה הומנית והרואית". מאייר הוסיף כי אין שום סיבה או תירוץ לזרוק גורי כלבים לזבל, בייחוד בתקופה שכלביות יסכימו לאסוף אותם ולמצוא להם משפחה מאמצת. כמו כן, הוא תיאר את האקט של קולוול בתור "מבזה".
פקח שהשתתף במעצר תיעד את הרגע ששוטרים הובילו אותה לניידת באזיקים. כלי התקשורת מדווחים כי היא נעצרה בביתה, שם נמצאו כ-30 כלבים מוזנחים שהועברו למכלאה מקומית בשביל לוודא שהם מחוסנים ובריאים. כעת, קולוול עומדת בפני 7 סעיפי אישום הנוגעים להתעללות בבעלי חיים.
"ניתן לראות בבירור כיצד היא זורקת את השקית אל תוך מיכל האשפה", סיפר ג'ון וולש, ראש השירותים הווטרינריים של מחוז ריברסייד. "ברור לחלוטין שלא הושקעה כל מחשבה בפעולה הזו". גורמים בתביעה המחוזית התייחסו להשתלשלות האירועים וכעת פועלים לנסח כתב אישום חריף נגד קולוול. באשר לגורי הכלבים שנמצאו בשקית, הם הועברו לכלביה במחוז אורנג' שם מטפלים בהם ומחפשים להם משפחה מאמצת.